कौशिक बसु को अगस्त तक सेवा विस्तार मिला  
अगले आम बजट के लिए तैयारियों के बीच सरकार ने वित्त मंत्रालय में मुख्य आर्थिक सलाहकार कौशिक बसु का सेवा विस्तार अगस्त तक करने का निर्णय किया है।
अगले आम बजट के लिए तैयारियों के बीच सरकार ने वित्त मंत्रालय में मुख्य आर्थिक सलाहकार कौशिक बसु का सेवा विस्तार अगले साल अगस्त तक करने का निर्णय किया है। बसु ने बताया, ‘हां, मुझे अगस्त तक सेवा विस्तार मिला है।’ बसु का कार्यकाल फरवरी के अंत में समाप्त होना था, लेकिन उनके बने रहने से सरकार को 2012-13 के लिए बजट की कवायद पूरी करने में मदद मिलेगी।

	मुख्य आर्थिक सलाहकार आर्थिक सर्वेक्षण लिखने में मुख्य भूमिका निभाता है और यह सर्वेक्षण वित्त वर्ष के दौरान आर्थिक गतिविधियों का आधिकारिक लेखाजोखा होता है। कॉरनेल विश्वविद्यालय के प्रोफेसर बसु ने दिसंबर, 2009 में वित्त मंत्रालय में मुख्य आर्थिक सलाहकार का कार्यभार संभाला था। बसु ने अरविंद विरमानी की जगह ली थी, जो बतौर कार्यकारी निदेशक अंतरराष्ट्रीय मुद्रा कोष में चले गए।